บ้านโพน จังหวัดกาฬสินธุ์ เปิดงานบั้งไฟแพรวาร้อยล้านขบวนแห่ยาวกว่า 3 กิโลเมตร
ที่เทศบาลตำบลโพน อำเภอคำม่วง จังหวัดกาฬสินธุ์ นายพีระเพชร ศิริกุล สมาชิกสภาผู้แทนราษฎร กาฬสินธุ์ เขต 4 เป็นประธานในพิธีเปิดงานประเพณีบุญบั้งไฟแพรวากาฬสินธุ์ โดยมีนายดำรงศักดิ์ นาคีสังข์ นายอำเภอคำม่วง นายนิพนธ์ อิงภู นายกเทศมนตรีตำบลโพน กำนัน ผู้ใหญ่บ้าน ชาวบ้านตำบลโพนและใกล้เคียง ร่วมงานประเพณีจำนวนมาก ซึ่งได้ให้ความร่วมมือกับภาครัฐในการคัดกรองจุดตรวจโควิด-19 ที่จะต้องปฏิบัติตามอย่างเคร่งครัดนายอำเภอคำม่วง ออกเยี่ยมให้กำลังใจขบวนแห่ทั้ง 26 ขบวน เป็นขบวนของหมู่บ้าน 4 ขบวน  และขบวนสร้างสรรค์ของกลุ่มเยาวชน ภาครัฐ เอกชน อีก 22 ขบวน ซึ่งได้รับการสนับสนุนงบประมาณจากเทศบาลตำบลโพน และองค์การบริหารส่วนจังหวัดกาฬสินธุ์ ในการจัดงานและจัดขบวนแห่อย่างสวยงาม ซึ่งปีนี้ชาวบ้านตั้งใจโชว์ความงดงาม ความคิดสร้างสรรค์และความแปลกใหม่ โดยเฉพาะการนำเอาผ้าไหมแพรวาราคาแพง ตั้งแต่หลักหมื่น ถึงหลักแสน จำนวนมากหลายร้อยผืนมาโชว์บนรถขบวนแห่และผู้เข้าร่วมขบวนได้พร้อมใจแต่งกายด้วยผ้าไหมแพรวา ตัดแต่งเป็นชุดสมัยสมัยและชุดผู้ไทยอย่างสวยงาม ในงานนี้เฉพาะราคาผ้าไหมแพรวา ที่อยู่ในงานมีมูลค่าหลายล้านบาทนายกเทศมนตรีตำบลโพน อำเภอคำม่วง จังหวัดกาฬสินธุ์ กล่าวว่า งานประเพณีบุญบั้งไฟบ้านโพน หรืองานประเพณีบุญบั้งไฟแพรวากาฬสินธุ์ ปีนี้ได้จัดอย่างยิ่งใหญ่ด้วยสถานการณ์โควิด-19 ทำให้ที่ผ่านมาไม่ได้จัดงาน ปีนี้ชาวบ้าน ภาครัฐ เอกชน พร้อมใจจัดอย่างยิ่งใหญ่ เพื่อประชาสัมพันธ์ประเพณีวัฒนธรรมอันดีงามและผ้าไหมแพรวาราชินีแห่งไหม ให้เป็นที่รู้จัก รวมถึงการเปิดโอกาสให้นักท่องเที่ยวได้สัมผัสวิถีผู้ไทบ้านโพน อำเภอคำม่วง ด้วยเทศบาลมีความตั้งมั่นในการจัดงานบุญบั้งไฟ ให้เป็นงานบุญปลอดภัย ปลอดแอลกอฮอล์  ปลอดการพนัน ซึ่งได้รับความร่วมมือจากประชาชนเป็นอย่างดี ส่วนอัตลักษณ์ความโดดเด่นที่เป็นหนึ่งเดียวในโลกของบุญบั้งไฟแพรวากาฬสินธุ์ หรือบุญบั้งไฟบ้านโพน ก็คือการนำเอาผ้าไหมแพรวาออกมาประชันอวดโฉมความงามผ่านชุดแต่งกาย ขบวนแห่และตกแต่งบ้าน ซึ่งผ้าบางผืนที่นำมาโชว์มีอายุกว่า 100 ปีการจัดงานประเพณีอันยิ่งใหญ่ซึ่งเป็นหนึ่งเดียวของโลก เป็นวัฒนธรรมของคนผู้ไทบ้านโพน คำม่วงที่ยึดถือปฏิบัติมาอย่างยาวนาน อยากจะชวนนักท่องเที่ยวมาชมความยิ่งใหญ่อลังการ มาชมผ้าไหมแพรวาสวยๆ ซึ่งปีนี้จัดเต็มกันจริงๆ และไม่อยากให้พลาด งานบุญบั้งไฟ 28-29 พฤษภาคม 2565 อยากให้ทุกท่าน มาเที่ยวชมเพราะ 1 ปี มีแค่ครั้งเดียว